הבנקים יעניקו למעריב אשראי נוסף של 15 מיליון שקל. בהודעה שפרסמה החברה נאמר כי "לחברה דרושים מזומנים לשם המשך פעילותה השוטפת בטווח הקצר המיידי ופרט לאשראי הנוסף אין לה מקורות זמינים למימון צרכיה הכספיים השוטפים". ההלוואה תובטח על ידי כספים שיופקדו על ידי חברה בת של דיסקונט השקעות בנוסף לשיעבוד על מקרקעי בית הדפוס של מעריב בבת ים.

העמדת האשראי הינה חלק מתוכנית עסקית הכוללת בין היתר מכירת הקרקע עליו שוכן בית הדפוס של מעריב בבת ים, גיוס כספים ממשקיע חיצוני כאשר החברה כבר מנהלת מגעים ראשוניים עם מספר משקיעים ושינוי במתכונת פעילות העיתון, על ידי הפסקת הדפסתו בימי חול ומעבר להדפסה בסופי שבוע וחגים בלבד. במשך השבוע יתבסס העיתון על אתר האינטרנט שלו.

מעבר לאשראי שיוענק לעיתון פורסמו גם הדו"חות הכספיים של מעריב, בהם נחשף כי החברה קיבלה אזהרת "עסק חי" מרואי החשבון. בנוסף, מעריב מחקה 169 מיליון שקל במהלך הרבעון בגין ירידה של 28 מיליון שקל במוניטין, כאשר על מכונות וציוד מחקה החברה 140 מיליון שקל.

את הרבעון עצמו סיימה מעריב עם הכנסות של 60.6 מיליון שקל לעומת הכנסות של 70.9 מיליון שקל ברבעון המקביל. ההפסד התפעולי הסתכם ב-240.3 מיליון שקל לעומת 34.1 מיליון שקל ברבעון המקביל, אך ההפסד התפעולי כלל כאמור גם את מחיקת הערך של 169 מיליון שקל.

ההפסד הנקי הסתכם ב-244.4 מיליון שקל לעומת רווח של 36.3 מיליון שקל ברבעון המקביל, שנוצר בעקבות מחילת חובות של 73.9 מיליון שקל באותו רבעון.